БАТЛАВ

УЛСЫН ИХ ХУРЛЫН ГИШҮҮН Н.ГАНИБАЛ

**ХОГ ХАЯГДЛЫН ТУХАЙ ХУУЛЬД НЭМЭЛТ, ӨӨРЧЛӨЛТ, ОРУУЛАХ**

**ТУХАЙ ХУУЛИЙН ТӨСЛИЙН ТАНИЛЦУУЛГА**

Монгол Улсын их хурлаас 2017 оны 05 дугаар сарын 12-ны өдөр Хог хаягдлын тухай хуулийг 8 бүлэг, 43 зүйлтэйгээр шинэчлэн баталсан бөгөөд 2020 оны 01 дүгээр сарын 10-ны өдөр нэмэлт өөрчлөлт оруулан, Зөрчлийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн мөрдөж эхэлсэн.

Хүн амын өсөлт, хотжилт, үйлдвэржилтийн нөлөөгөөр хог хаягдлын хэмжээ жилд дунджаар 500 мянган тонноор нэмэгдэхийн зэрэгцээ төрөл, бүтцийн хувьд ч өөрчлөгдөх болсон. Тухайлбал, 2009 онд улсын хэмжээнд 820 мянган тонн хог хаягдал гарч байсан бол 2014 онд 2.4 сая тонн болж, даруй 3 дахин нэмэгджээ.

Шинэ хуулиар аюултай хог хаягдлыг савлах, түр хадгалах, тээвэрлэх, устгах, хадгалах цуглуулах, дахин боловсруулах үйл ажиллагаа эрхлэх болон байгууламжийн байршилд тавигдах шаардлага, үйл ажиллагаа эрхлэгчийг бүртгэн зөвшөөрөл олгох, хяналт шинжилгээ хийх, тайлагнах зэрэг аюултай хог хаягдлын менежменттэй холбоотой зохицуулалтыг шинээр оруулсан.

Хог хаягдлын гэмт хэрэг, зөрчлийн тоог бууруулах, хууль зөрчихөөс урьдчилан сэргийлэх үүднээс Хог хаягдлын тухай хуулийн 41 дүгээр зүйлийн 13 дахь хэсэгт зааснаар “Хог хаягдлын тухай хууль тогтоомж зөрчсөн тухай мэдээлэл өгсөн иргэнд уг мэдээлэл нь батлагдсан тохиолдолд зөрчил гаргагчид ногдуулсан торгуулийн 15 хувиар тооцож сум, дүүргийн Засаг дарга мөнгөн урамшуулал олгоно.” хэмээн заасан.

Энэхүү хуулийн хэрэгжилтийн талаар орон нутаг болон нийслэлээс авсан албаны эх сурвалжаас дүгнэхэд, Хог хаягдлын тухай хууль тогтоомжийн зөрчлийн талаар мэдээлэл өгсөн, илрүүлсэн, илрүүлэхэд бодитой туслалцаа үзүүлсэн иргэнд олгох мөнгөн урамшууллыг олгоход санхүүгийн асуудлыг шийдвэрлэсэн хуулийн зохицуулалт дутмаг учир хуулийн хэрэгжилт хангалтгүй байна.

Түүнчлэн 2020 оны эхний 11 сард Зөрчлийн тухай хуулийн 7.15.8 /усан сан бүхий газарт хог хаягдал хаях/ дахь хэсгээр улсын хэмжээнд 128 зөрчил бүртгэгдсэн. 2020 оны байдлаар 3 эрүүгийн гэмт хэрэг бүртгэгдсэн. Хог хаягдлын зөрчил, гэмт хэргийн талаар иргэдээс ирүүлэх мэдээлэл бага тул энэ төрлийн зөрчлийн илрүүлэлт дутагдалтай байна.

Иймд дээрх хуулийн хэрэгжилтийг сайжруулах, гэмт хэрэг, зөрчлийг буруулах үндсэн дээр улам боловсронгуй болгох шаардлагатай тулгарсан.

Хог хаягдлын тухай хуулийн төсөлд дараах зохицуулалтыг тусгана.Үүнд :

1. Хог хаягдлын тухай хууль тогтоомжийн зөрчлийн талаар мэдээлэл өгөх үйл явцын талаар тодорхой зохицуулалт хийх;
2. Хог хаягдлын тухай хууль тогтоомжийн зөрчлийн талаар мэдээлэл өгсөн, зөрчлийг илрүүлсэн, илрүүлэхэд туслалцаа үзүүлсэн этгээдийн мэдээллийг чанд нууцлах талаар зохицуулалт хийх;
3. Хог хаягдлын тухай хууль тогтоомжийн зөрчлийн талаар мэдээлэл өгсөн иргэний аюулгүй байдлыг хамгаалах талаар хуульчлах;
4. Иргэнээс гэмт хэрэг зөрчлийн талаарх мэдээлэлд тусгах агуулга, эд мөрийн баримтыг хэрхэн авах талаар нарийн тусгах;
5. Хог хаягдлын тухайн хуулийн 41.13-т зааснаар Хог хаягдлын тухай хууль тогтоомж зөрчсөн тухай мэдээлэл өгөхдөө бусдын нэр төр, алдар хүндэд халдсан, худал мэдээлэл өгсөн этгээдэд хариуцлага тооцох эрх зүйн орчинг бүрдүүлэх
6. Мэдээллийг шалгах эрх бүхий албан хаагчийн хариуцлагыг тодорхой тусгах
7. Хог хаягдлыг мэдээлсэн иргэнд олгох мөнгөн урамшууллын санхүүгийн эх үүсвэрийг хуульд тодорхой тусгах;

Хууль санаачлагч

-oo0oo-

БАТЛАВ

УЛСЫН ИХ ХУРЛЫН ГИШҮҮН Н.ГАНИБАЛ